TARYBOS SPRENDIMAS
2005 m. gruodžio 20 d.
dėl Europos bendrijos ir Jungtinių Amerikos Valstijų susitarimo dėl prekybos vynu sudarymo
(2006/232/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
2000 m. spalio 23 d. Taryba įgaliojo Komisiją vesti derybas dėl Europos bendrijos ir Jungtinių Amerikos Valstijų susitarimo dėl prekybos vynu.
(2)
Derybos buvo baigtos, ir Europos bendrijos ir Jungtinių Amerikos Valstijų susitarimą dėl prekybos vynu (toliau - Susitarimas) abi šalys parafavo 2005 m. rugsėjo 14 d. Susitarimas yra pirmojo etapo susitarimas; šalys per devyniasdešimt dienų nuo Susitarimo įsigaliojimo datos turėtų pradėti derybas, siekdamos sudaryti vieną ar daugiau susitarimų, kurie dar labiau palengvintų jų tarpusavio prekybą vynu.
(3)
Todėl Susitarimas turėtų būti patvirtintas.
(4)
Siekiant palengvinti Susitarimo įgyvendinimą ir priedų galimus pakeitimus, Komisija turėtų būti įgaliota priimti reikiamas priemones 1999 m. gegužės 17 d. Tarybos reglamento (EB) Nr. 1493/1999 dėl bendro vyno rinkos organizavimo (1) nustatyta tvarka,
NUSPRENDĖ:
1 straipsnis
Bendrijos vardu patvirtinamas Europos bendrijos ir Jungtinių Amerikos Valstijų susitarimas dėl prekybos vynu (toliau - Susitarimas).
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį(-is), įgaliotą(-us) pasirašyti Susitarimą, kad jis taptų privalomas Bendrijai.
3 straipsnis
Taikant Susitarimo 5 straipsnio 4 dalį, 7 straipsnio 2 dalį, 8 straipsnio 2 dalį, 9 straipsnio 5 dalį, 11 straipsnio 5 ir 6 dalis, 13 straipsnio 1 dalį ir 14 straipsnį, Komisija įgaliojama Reglamento (EB) Nr. 1493/1999 75 straipsnio 2 dalyje nustatyta tvarka priimti priemones, reikalingas įgyvendinti Susitarimą bei iš dalies keisti jo priedus, protokolą ir jo priedėlius.
4 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2005 m. gruodžio 20 d..